Urmareste Modifică dimensiunea fontului: Play

Bucureşti, 18 iul /Agerpres/ - Obţinerea de către România, la 17 iulie, a calităţii de membru al Organizaţiei Europene pentru Cercetări Nucleare (CERN) este "un pas esenţial pentru dezvoltarea cercetării ştiinţifice" din ţară, afirmă Ministerul Afacerilor Externe (MAE) într-un comunicat de presă transmis, luni, AGERPRES.



"Această nouă perspectivă de interacţionare cu mediul ştiinţific de prestigiu va contribui de o manieră semnificativă la stimularea şi întărirea participării instituţiilor de cercetare din România la marile experimente şi programe ştiinţifice derulate de CERN, în vederea creşterii capacităţii de cercetare şi a vizibilităţii ştiinţifice naţionale în domeniu", arată MAE.



Potrivit sursei citate, aderarea României la CERN va contribui la consolidarea potenţialului tehnologic şi a competitivităţii mediului economic şi de afaceri naţional, precum şi la creşterea nivelului educaţional.



"Organizaţia Europeană pentru Cercetări Nucleare - cu sediul la Geneva - a fost fondată în anul 1954 şi este cel mai mare centru de cercetare în fizica particulelor elementare", se precizează în comunicatul amintit.



* Începuturile relaţiei bilaterale datează din 1991, când a fost semnat un acord de cooperare ştiinţifică şi tehnică între Guvernul României şi CERN, oferind cadrul legal pentru continuarea colaborării.



România şi-a depus oficial candidatura de aderare la CERN în aprilie 2008. Acordul ce a conferit României statutul de candidat pentru aderare a intrat în vigoare 12 noiembrie 2010.



Comunitatea ştiinţifică românească de la CERN a crescut constant de-a lungul anilor şi numără în prezent aproximativ o sută de reprezentanţi. România este în principal prezentă în experimentele de la acceleratorul de particule LHC, precum şi în proiectele ATLAS, Alice (A Large Ion Collider Experiment) şi LHCb (Large Hadron Collider), între altele, conform site-ului CERN.



CERN este cel mai important laborator de cercetare în domeniul fizicii particulelor din lume. Are sediul la Geneva. Statele membre sunt: Austria, Belgia, Bulgaria, Danemarca, Finlanda, Franţa, Grecia, Ungaria, Israel, Italia, Norvegia, Olanda, Polonia, Portugalia, Republica Cehă, România, Regatul Unit al Marii Britanii, Slovacia, Suedia şi Elveţia. Cipru şi Serbia sunt state membre asociate în faza de preaderare. Pakistan şi Turcia sunt state membre asociate. Statele Unite ale Americii, Federaţia Rusă, India, Japonia, JINR (Joint Institute for Nuclear Research, Rusia) UNESCO şi Uniunea Europeană au statut de observator. AGERPRES/(A - autor: Cătălin Alexandru, editor: Florin Marin)